Razstava dinozavrov v naravni velikosti
2026-01-01 - 2026-12-31 | Arboretum Volčji Potok
V Arboretumu se lahko zabavate na velikem otroškem igrišču. Ko se spustite po vseh toboganih in adrenalinskih hitrostnih igralih ter se naveličate skakanja po trampolinu, lahko pogledate izza visokih sten labirinta. Pričaral se vam bo razgled na dinozavre, ki so videti kot pravi. Zazdelo se vam bo, da ste se znašli v zgodovinskem obdobju, ko so na svetu vladale te orjaške živali. V svoji naravni velikosti so prav strašni na pogled. Toda brez skrbi, naših 13 dinozavrov je prav prijaznih. Skozi leta so se udomačili, postali krotki in se najraje družijo z otroki. Pa ste prepričani, da že vse veste o teh skrivnostnih vretenčarjih? Morda pa izveste kaj novega, če jih pridete obiskat.
Plača se vstopnino v park.
KONTAKT:
Arboretum Volčji Potok, Anja Marinšek, 031 379 705, prireditve@arboretum.si

Razstava orhidej, ananasovk in sobnih rastlin
2026-01-22 - 2026-12-31 | Arboretum Volčji Potok, Volčji Potok 3, Radomlje, 1235
Razstava sobnih rastlin, ananasovk in orhidej

Ob tropskih lepoticah, ananasovkah in orhidejah, je v rastlinjaku na ogled izbor necvetočih rastlin, ki so zaradi atraktivnih barv in oblik listov priljubljene kot sobne rastline.

Kdo se boji zajčka? - Slikopisi o gozdnih živalih
2026-02-01 - 2026-12-31 | Arboretum Volčji Potok, Volčji Potok 3, Radomlje, 1235
Arboretum Volčji Potok, Anja Marinšek, 031 379 705, prireditve@arboretum.si, www.arboretum.si

Cvetoči nepozebniki
2026-02-21 - 2027-03-31 | Arboretum Volčji Potok
Nepozebniki (Hamamelis sp.) nas z veselim rumenim, oranžnim ali rdečim cvetjem razveselijo, ko so druge grmovnice še otrple od zime. Opazili jih boste v zimskem času zaradi posebne oblike cvetov. Drobne cofke na vejicah sestavljajo skupine cvetov, od katerih ima vsak samo po štiri venčne listke. Slednji imajo obliko ozkih dolgih jezičkov. Ker je oblika cvetov nekaj posebnega, so nepozebniki lahko prepoznavni in nezamenljivi. Posebna odlika cvetov je njihov sveži vonj, zaradi katerega je vejica nepozebnika prijetna gostja v namizni vazi. Živobarvni cvetovi barvajo sivino zime, njihov vonj pa se skriva v mnogih izdelkih za osebno nego. Svojo nenavadno rast v obliki črke ‘v’ grm regulira sam in ga ne obrezujemo po nepotrebnem. Uspeva v rahlo zasenčeni legi na nevtralnih in kislih tleh. Zgodnje cvetenje, ki traja dva do tri tedne, skladna rast in lepa jesenska obarvanost – kaj niso to lastnosti, zaradi katerih si nepozebniki zaslužijo širše priznanje?
V Arboretumu Volčji Potok si lahko cvetoče nepozebnike ogledate in povonjate na različnih lokacijah: pri jezeru Otočec, nad Hujsko loko in na poti proti Jelovi dragi (ti grmi so najmlajši, zasadili smo jih po žledolomu, ki je bil leta 2014).
Vabljeni k branju člankov:
Hamamelis × intermedia ‘Brevipetala’
Hamamelis × intermedia ‘Diane’
Hamamelis × intermedia ‘Frederic’
Hamamelis × intermedia ‘Jelena’

Razstava kaktusov
2026-02-28 - 2026-11-02 | Arboretum Volčji Potok, Volčji Potok 3, Radomlje, 1235
Arboretum Volčji Potok, Anja Marinšek, 031 379 705, prireditve@arboretum.si, www.arboretum.si

V Arboretumu si lahko ogledate edinstveno razstavo kaktusov, ki vključuje preko 1000 rastlin iz zbirke Dušana Hrovatina. Posebnost zbirke je v raznovrstnosti primerkov in njihovi starosti, tako da vas razstava zagotovo ne bo pustila ravnodušnih. Najstarejši primerek v rastlinjaku ima že petdeset let. Poleg kaktusov rastlinjak ponuja sočnice, čebulnice, mlečke, tilandsije, kristate, bulbe in žive kamenčke. Slednji slovijo po zmožnosti prikrivanja – so kameleoni v svetu rastlin, saj se njihova barva prilagodi barvi okolice.
Vabljeni k branju člankov:
– Aloja
– Velecvetna stapelija

Poletje v vrtnicah
2026-05-23 - 2026-10-31 | Arboretum Volčji Potok, Volčji Potok 3, Radomlje, 1235
V Arboretumu Volčji Potok je več nasadov vrtnic. Največji je Zgornji rozarij nad upravo, sledi Spodnji rozarij na robovih zunanjega parterja, v bližini vhoda je zbirka papeških vrtnic v samostojnem rozariju, na južni strani pristave je postavljena tematska zbirka vrtnic v loncih Rožni vrt Marije Auersperg Attems, na severnem dvorišču pristave pa Vrt slovenskih vrtnic in Vrt slovitih vrtnic.
Vsak od rozarijev je zasajen po svojem ključu za izbor sort in vzrast vrtnic. Skupaj je v Arboretumu Volčji Potok skoraj 1.200 različnih sort vrtnic.
Vabljeni na ogled!

Razstava tropskih metuljev
2026-05-26 - 2026-09-27 | Arboretum Volčji Potok, Volčji Potok 3, Radomlje, 1235
Tudi letos v arboretum prihajajo tropski metulji, ki nas vedno znova očarajo s svojo barvitostjo in z razvojnim ciklom popolne preobrazbe.
V steklenjaku pri pristavi lahko opazujete lačne gosenice različnih barv in velikosti. Med rastjo gosenica večkrat menja kožo, se levi. Pred zadnjo levitvijo se obda z zaščitnim slojem, kokonom, in se zabubi. Na koncu steklenjaka so nameščene bube iz katerih se izlegajo čudoviti mladi metulji, ki srkajo sok grenivke in se gostijo na dišečih cvetlicah. Sprva so njihova krila še mokra in mehka, zato se morajo najprej posušiti, telo pa otrdeti, da metulj lahko poleti in veselo poplesava okoli vas.

Poletni festival cvetov
2026-06-27 - 2026-09-27 | Arboretum Volčji Potok, Volčji Potok 3, Radomlje, 1235
Poletni čas v Arboretumu je radodaren z zelenjem in cvetjem. Veje se pozibavajo v topli poletni sapici in cvetovi razprejo svoje lističe vsakič, ko poletje naravi nakloni nekaj nežnega dežja. Ker se obdobje cvetenja od pomladi do jeseni v Arboretumu nikoli ne konča, smo ga poimenovali Poletni festival cvetov. Skozi poletje boste cvetoče prizore opazili na različnih delih parka.

Razstava trav v Arboretumu Volčji Potok
2026-09-01 - 2026-10-18 | Arboretum Volčji Potok, Volčji Potok 3, Radomlje, 1235
Po poletnem cvetju nam uvod v jesen pričarajo okrasne trave.
V nekaterih delih parka jih boste opazili kot samostojen okras vrta, spet drugje jim bodo družbo delale trajnice. Dobro se počutijo kot dodatek v skalnjakih, na samostojnih gredicah ali ob vodi. Ob sprehodu po parku boste zagotovo našli še kakšno domiselno obliko zasaditve.
